ENUPKLAPKLA 14
Suklu ciwo yí li nɔ emɔɖetɔwoɔ?
Teokrasi nukplamu ci yí Yehowa kunuɖetɔwo xɔkɔ xoxoxo nyi jeshidui nɔ wo. Woɖo suklu vevi vovovowo nɔ mɛciwo yí nyi gashiagamɛ sumɔsumɔdɔwatɔwo nɔ woatɛnŋ ‘wa Mawu dɔwavi dɔwo pleŋ.’—2 Timɔte 4:5.
Emɔɖetɔwo suklu. Nɔ gbeshiagbe ‘mɔɖetɔwo wa exwe ɖeka le gashiagamɛ kunuɖeɖedɔ lɔ mɛɔ, woyɔnɔ wo nɔ ŋkeke amadɛn suklu ci woawa le Fyɔɖuxuxɔ ci yí sɔ wo gbɔ mɛ. Susu vevitɔ ci yí le suklu lɔ nu yí nyi mɔ woakpedo emɔɖetɔ lɔwo nu nɔ woate gogo Yehowa doji, abí le akpa ɖeshiaɖe mɛ nɔ kunuɖeɖedɔ lɔ doji, yí akpɔtɔ ayi sumɔsumɔdɔ lɔ ji le egbejinɔnɔ mɛ.
Fyɔɖuxu ŋɛnywidratɔwo suklu. Wowanɔ wleci ve suklu yí sɔ nanɔ ekpla emɔɖetɔ bibi ciwo yí le gbesɔsɔmɛ mɔ yewoaso le yewo jumɛ ayi afishiafi ci yí eӡan le. Le emɔ ŋtɔ́ nuɔ, wonukɔ mɔ, “Nyɛ ke le elɛ. Dɔ ŋ ɖaɖa!” shigbe lé Yesu Kristo eŋɛnywidratɔ gangantɔ ci yí nɔ nyigban ji kpɔ nui hannɛ. (Ezai 6:8; Ӡan 7:29) Soso le amɛ ŋtɔ jumɛ ayi eju bu mɛ atɛnŋ aӡan ashitrɔtrɔ ɖewo. Akɔta buwo nuwanawo, ayamɛ nɔnɔmɛwo, koɖo ŋɖuɖuwo atɛnŋ ato akpo xesexese nɔ eju ci mɛ woso le. Aӡan mɔ woakpla egbe yoyu bu. Suklu cɛ kpenɔ do nɔviŋsu koɖo nɔvinyɔnu trɛnnɔ koɖo asu koɖo ashi ciwo yí ɖo exwe 23 sɔyi 65 nu, yí nɔnɔmɛ nywi ciwo yí woaӡan le edɔ lɔ wawa mɛ sunnɔ wo shi. Égbena yí wobinɔ keŋ nɔ Yehowa koɖo yihabɔbɔ lɔ azan wo sugbɔ wu.
Gilead Bibla suklu. So exwe 1943 yí wotɔ Gilead suklu wawa. Wona ekpla amɛ ciwo yí wu 8 000 le suklu cɛ yí ɖo wo wonyi eŋɛnywidratɔ ejugodutɔwo nɔ woaɖe kunu le “xexe” lɔ pleŋ mɛ. (Edɔwawawo 13:47) Hwecinu yí ekplaxɔtɔ lɔwo va Perou ju mɛɔ, hamɛ ɖekɛ de li o. Vɔ, egbɛɔ, hamɛ ciwo yí wu 1 000 yí li. Hwecinu yí eŋɛnywidratɔ ejugodutɔwo tɔ kunuɖeɖe le Japon ɔ, Yehowa kunuɖetɔwo desun amɛwo le eju lɔ mɛ o. Vɔ, egbɛɔ wo wu 200 000. Le ekpla ci woxɔnɔ le Gilead Bibla suklu le wleci amatɔn lɔwo gblamɛɔ, Mawu Nyɔ kplakpla kitokito le mɛ. Emɔɖetɔ veviwo, eŋɛnywidratɔ ejugodutɔwo, Betɛlitɔwo, alo ekán lɔ mɛ hamɛwo jikpɔtɔwo yí yinɔ suklu lɔ. Nɔ woyi suklu cɛɔ, woxɔnɔ ekpla nywi ci yí nanɔ xexeɛ mɛ pleŋ kunuɖeɖedɔ lɔ lonɔ do yigbe sɛnnɔŋ doji.
Nyi yí taɖo woɖo suklu nɔ emɔɖetɔwoɔ?
Mi yí atɛnŋ ayi Fyɔɖuxu ŋɛnywidratɔwo sukluɔ?
ibo_Latn ewe_Latn ewe_Latn ewe_Latn ewe_Latn ewe_Latn ewe_Latn fon_Latn